Stumbras (gamykla)

Stumbras – seniausias ir didžiausias stipriųjų alkoholinių gėrimų gamintojas Lietuvoje, prekes eksportuoja į 30 šalių. Gamyklai priklausantys prekių ženklai: „Millennium vodka“ (degtinė), „Lithuanian vodka“ (degtinė), „Stumbras vodka“ (degtinė), „Gloria“ (brendis), Imperial XII (brendis), „Devynerios“ (trauktinė), „Stumbro Starka“ (trauktinė), „Krupnikas“ (likeris), „Summer Garden“ (likeris) ir kt. Priklauso įmonei AB „MV Group Production“, kuri priklauso „MV GROUP“. Istorija Carinė Rusija Įmonė pirmuosius savo metus pradėjo skaičiuoti tuo laikmečiu, kai Lietuvą ir visą buvusią Lietuvos Didžiąją Kunigaikštystę valdė imperinė Rusija. Visa dabartinė šalies teritorija buvo padalyta į 2 gubernijas – Vilniaus ir Kauno. Kaunas buvo gubernijos centras, jame įkurta pirmoji stipriųjų alkoholinių gėrimų gamykla. Pats „Stumbro“ įkūrimas siejamas su 1894 m. carinės Rusijos priimtu Valstybinio degtinės monopolio įstatymu. Jis reiškė, kad degtinės gamybą ir pardavimą valstybė perėmė į savo rankas (alkoholio monopolis). Taip Rusijos valdovas nusprendė siekdamas padidinti imperijos iždą ir pagerinti parduodamo produkto kokybę. Rusijoje (kartu ir Lietuvoje) tuo metu veikė apie 5000 įvairių varyklų ir spirito gamyklų. Kauno gubernijos valdyba ir miesto valdžia buvo palankiai nusiteikusios dėl degtinės gamyklos įsteigimo. 1903 m. būsimajai gamyklai nupirktas sklypas Cerkovnaja gatvės ir Fruktovyj skersgatvio kampe Kaune. Tada pradėta statyti, 1906 m. pabaigoje statybos baigtos. Gamykla pavadinta „Kazionyj Nr. 1 vinyj očistnyj sklad“ (valstybinis degtinės (spirito) valymo sandėlis Nr. 1). Degtinę gamindavo iš dviejų rūšių spirito – 96 ir 90 laipsnių. Čia ją išpilstydavo į butelius, siųsdavo į prekybą. Kaizerinė Vokietija Iki 1914 m. gamykla buvo modernizuojama, plečiama. Prasidėjus Pirmajam pasauliniam karui ir žlugus Rusijos imperinei valdžiai, Kauną užėmė vokiečiai. Jie nepripažino degtinės ir jokių kitų stipriųjų alkoholinių gėrimų gamybos. Siekdami kuo labiau nuskurdinti šalį ir visą imperiją, vokiečiai gamyklą beveik sugriovė. Ji vokiečių valdymo laikotarpiu veikė tik dalinai, o pagrindiniame gamyklos korpuse vokiečiai įrengė pirtį. Pasibaigus Pirmajam pasauliniam karui „Stumbro“ gamykloje buvo laikomas Lietuvos valstybės spirito rezervas (2 cisternos po 12 000 kibirų), kitose dviejose cisternose Kauno miesto elektros stotis laikė naftą (žibalą), o viename iš pastatų veikė net makaronų fabrikas. Gamyklos sandėlis priklausė karinei intendantūrai. Tarpukaris Po Nepriklausomybės paskelbimo 1918 m. Lietuvos valdžia didelį dėmesį skyrė ūkio atkūrimui. Susirūpinta alkoholio gamybos ir prekybos politika, turėjusia garantuoti dideles ir greitas biudžeto pajamas. Pagal 1923 m. įvestą valstybinį degtinės monopolį, kiekvienas degtinės sandėlis turėjo monopolį tam tikroje apskrityje. „Stumbras“ (tada vadintas Kauno degtinės sandėliu) aptarnavo teritoriją nuo Zarasų iki Raseinių. Tarpukario Lietuvoje „Stumbras“ atnaujintas: pirkta naujausios technikos, remontuojami pastatai. 1926 m. dirbo 65 darbuotojai – daugiausia iš visų tuo metu veikusių degtinės sandėlių. Tai buvo svarbus ekonominis vienetas, teikęs stambius užsakymus stiklo fabrikams, dailidėms, spaustuvėms, todėl sandėlio veikla rūpintasi aukščiausiu lygiu – ji svarstyta net Ministrų kabineto posėdžiuose. Kaune tarpukariu veikė ir kitų alkoholinių gėrimų gamyklų, vėliau sujungtų į vieną darinį, pvz., M. Velykio (1884–1955) įkurtas likerių fabrikas, tapęs Kauno degtinės sandėlio dalininku, taip pat kelios spirito varyklos. Sovietinis laikotarpis Lietuvą okupavus sovietams, fabrikai ir gamyklos nacionalizuoti. Kauno degtinės gamyklos pastatai Antrojo pasaulinio karo metu išliko nesugriauti, tačiau traukdamiesi vokiečiai išsivežė rektifikacijos įrenginius, todėl teko iš naujo komplektuoti techniką. 1948 m. nuspręsta degtinės gamyklą sujungti su M. Velykio likerių fabriku ir taip paversti ją stambiausiu gėrimų gamintoju sovietinėje Lietuvoje. 1952 m. pradėtas įrangos atnaujinimas, įdiegtos automatinės pilstymo ir butelių pakavimo linijos leido 30% pakelti produktyvumą, pagerinti gaminių kokybę, gerokai išplėsti asortimentą. Aukščiausioji valdžia niekada neišleido „Stumbro“ veiklos iš akių, pradedant butelių dydžiu ir baigiant etiketėmis bei asortimentu. Daugelis „Stumbro“ gaminių gavo kokybės ženklus, buvo eksportuojami į užsienio šalis, pelnė tarptautinį pripažinimą. 1975 m. prie jų pagal geografinį modelį prijungus Atanavo, Balbieriškio ir Šilutės spirito varyklas, nusistovėjo bendras Kauno „Stumbro“ pavadinimas. Atgavus Nepriklausomybę Atkūrūs Lietuvos Nepriklausomybę, gamykla veikė kaip valstybinė akcinė bendrovė. 2003 m. ją privatizavo koncernas MG Baltic. Tada atnaujinti prekės ženklai, skirtos milijoninės investicijos rinkodarai, išleisti nauji produktai, tokie kaip „Devynerios“ Žalios, „Devynerios“ Raudonos, „Stumbras vodka“ Šimtmečio degtinė. Atnaujinta įranga, leidusi gamyklai tapti viena moderniausių bendrovių Baltijos šalyse. Nuo 2008 m. „Stumbras” suaktyvino eksportą. Dabar „Stumbro“ degtinės, trauktinės, likeriai, brendžiai eksportuojamos į ~30 šalių. Prekės ženklai Gamykla gamina įvairias degtines, trauktines, brendžius bei likerius. Gaminama originali lietuviška degtinė „Lithuanian vodka“, jos geografinė kilmė numatyta Europos Sąjungos Tarybos priimtame reglamente. Tuo tarpu „Trejos devynerios“ ir „Krupnikas“ yra pripažinti Lietuvos kulinarijos paveldo produktais. Degtinė „Lithuanian vodka“ – šiuo prekės ženklu pažymėtos degtinės nacionalinis gamybos išskirtinumas ir geografinė kilmė yra reglamentuota ir saugoma Europos Sąjungos teisės aktų. Degtinė filtruojama per smėlį ir beržo anglis bei gryninama per sidabro ir aukso filtrus. Tarptautinėse parodose „Lithuanian vodka“ yra pelniusi jau 27 įvairius apdovanojimus už skonį ir kokybę. „Stumbras vodka“ degtinių šeima „Ozone vodka“ Trauktinė „Stumbras“ trauktines gamina nuo gamyklos įkūrimo. Devynerios (sudėtyje 27 natūralūs augaliniai ingredientai) Stumbro Starka Malūnininkų Palanga (suteikta Europos Sąjungos saugoma geografinės kilmės nuoroda) Dainava (suteikta Europos Sąjungos saugoma geografinė nuoroda) Brendis „Gloria“ „Imperial XII“ Likeris „Krupnikas“ „Summer Garden“ (keturių skonių) Likeris „Slyvų“ – tinka prie kavos arba arbatos bei desertams pagardinti. Apdovanojimai „Prodexpo 2010” (Maskva, Rusija) – trauktinė „Trejos devynerios“ pripažinta „Prodexpo žvaigžde“, „Lithuanian vodka“ auksinė apdovanota aukso medaliu Wine & Spirits WSWA 2010 (Las Vegasas, JAV) – „Lithuanian vodka“ auksinė apdovanota sidabro medaliu „Drinks International Vodka Challenge 2009“ (Didžioji Britanija) – „Lithuanian vodka“ auksinė apdovanota sidabro medaliu. „Prodexpo 2008“ (Maskva, Rusija) – „Lithuanian vodka“ auksinė pripažinta „Prodexpo žvaigžde“ 2007 m likeriui „Krupnikas“ ir trauktinei „Trejos devynerios“ suteiktas Lietuvos kulinarijos paveldo statusas „Prodexpo 2007“ (Maskva, Rusija) – „Stumbro Šimtmečio“ degtinė apdovanota aukso medaliu „San Francisco World Spirits Competition 2006” (San Franciskas, JAV) – trauktinė „Trejos devynerios“ apdovanota dvigubu aukso medaliu „San Francisco World Spirits Competition 2006” (San Franciskas, JAV) – „Lithuanian vodka“ originali apdovanota aukso medaliu San Francisco World Spirits Competition 2006” (San Franciskas, JAV) – „Lithuanian vodka“ auksinė apdovanota aukso medaliu „Beverage Testing Institute 2005“ (Čikaga, JAV) – „Lithuanian vodka“ auksinė apdovanota aukso medaliu. Stumbro muziejus 2009 m. atidarytas pirmasis ir bene vienintelis stipraus alkoholio muziejus Lietuvoje apžvelgia gamyklos istoriją, alkoholio vartojimo kultūrą, įmonės vaidmenį Lietuvos industrializacijos raidoje. 100 metų senumo pastatuose tebeveikianti gamykla ir pats muziejus atskleidžia istorinę atmintį ir tuo pačiu leidžia išvysti, kaip Stumbro gamykloje šiandien kuriami ir pilstomi gėrimai. Vadovybė Generalinis direktorius Audrius Česlovas Matulevičius (g. 1969 m.), buvęs AB „Anykščių vynas“ vadovas Valdyba: Darius Mockus (pirmininkas), Artūras Listavičius, Rolandas Vingilis, Vytis Mockus, Marijus Cilcius. Literatūra „Stumbro“ istorija nuo 1906 (teksto autorius Vytautas Jogėla). – V.: Daigai, 2008. – 112 p.: iliustr. – ISBN 978-9986-767-45-9 Šaltiniai Nuorodos Oficialus „Stumbro“ tinklalapis (lietuvių, anglų k.) „Stumbro“ degtinių tinklalapis Archyvuota kopija 2015-10-30 iš Wayback Machine projekto. (lietuvių, anglų k.)